Id-Deċiżjoni tal-Kummissjoni
tat-30 ta’ Marzu 2001
dwar il-koperazzjoni tal-Komunità mal-Organizzazzjoni tal-Ikel u tal-Agrikoltura b’mod partikolari fir-rigward tal-attivitajiet imwettqa mill-Kummissjoni Ewropea għall-Kontroll tal-Marda tal-Ilsien u d-Dwiefer
(notifikata taħt id-dokument Nru Ċ(2001) 984)
(2001/300/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar l-infieq fil-qasam veterinarju [1], kif l-aħħar emendata bir-Regolament (KE) Nru 1258/1999 [2], u b’mod partikolari Artikoli 12 u 13 tagħha,
Billi:
(1) Fil-kuntest ta’ epidemiji maġġuri tal-Marda tal-Ilsien u d-Dwiefer (FMD) fl-aħħar tal-ħamsinijiet kemm fil-Komunità kif ukoll f’pajjiżi ġirien, ġiet stabbilita l-Kummissjoni Ewropea għall-Kontroll tal-Marda tal-Ilsien u d-Dwiefer (EUFMD) fi ħdan l-istruttura tal-Organizzazzjoni tal-Ikel u tal-Agrikoltura (FAO) tal-Organizzazzjoni tal-Ġnus Magħquda.
(2) Fis-sittinijiet, minħabba theddidiet akbar mill-introduzzjoni ta’ razez eżotiċi tal-FMD fl-Ewropa, il-pajjiżi membri tal-EUFMD ġew imsejjħa sabiex jistabbilixxu trust fund immirat lejn miżuri ta’ emerġenza li għandhom jitwettqu fil-Balkani, ir-rotta ewlenija għad-dħul tal-marda. Aktar tard dak il-fond ġie maqsum fi Trust Fund 911100/MTF/INT/003/EEC sostnut minn dawk il-pajjiżi membri li kienu fl-istess ħin Stati Membri tal-Komunità u Trust Fund 90970/MTF/004/MUL sostnut minn pajjiżi membri tal-EUFMD li dak iż-żmien ma kienux Stati Membri tal-Komunità.
(3) L-aħħar kontribuzzjoni tal-Komunità għat-Trust Fund 911100/MTF/INT/003/EEC kienet saret fl-okkażjoni tat-tifqigħa tal-FMD fil-Balkani fl-1996, skond id-Deċiżjoni tal-Kummissjoni 96/368/KE tal-14 ta’ Ġunju 1996 fuq kontribuzzjoni finanzjarja tal-Komunità għal miżuri ta’ kontroll tal-marda tal-ilsien u d-dwiefer fl-Albanija [3] u d-Deċiżjoni tal-Kummissjoni 96/439/KE tat-18 ta’ Lulju 1996 fuq kontribuzzjoni finanzjarja tal-Komunità lejn miżuri ta’ kontroll għall-marda tal-ilsien u d-dwiefer fir-Repubblika ex-Jugoslava tal-Maċedonja [4].
(4) Skond id-Direttiva tal-Kunsill 85/511/KEE tat-18 ta’ Novembru 1985 dwar il-miżuri ta’ kontroll għall-marda tal-ilsien u d-dwiefer [5], kif l-aħħar emendata bl-Att ta’ Adeżjoni tal-Awstrija, il-Finlandja u l-Isvezja, it-tilqim kontra l-FMD waqaf fil-Komunità kollha fl-1991. It-tifqiegħ l-aktar reċenti ġew irrapportati fl-2000 fil-Greċja minħabba l-introduzzjoni minn pajjiż ġarr u fl-2001 fir-Renju Unit.
(5) Madankollu f’pajjiżi li jmissu mal-Istati Membri, ġew irreġisterati tifqigħ u f’xi każijiet epidemji kbar fl-aħħar snin li għandhom mnejn jheddu l-istatus tas-saħħa tal-bhejjem suxxettibbli tal-Komunità l-aktar minħabba l-moviment ta’ persuni u merkanzija, esklużi l-importazzjonijiet ta’ bhejjem u ta’ prodotti tal-bhejjem li huma projbiti, u mezzi tat-trasport bejn Stati Membri u pajjiżi ġirien.
(6) Fid-dawl tad-dehra ta’ topotipi virali ġodda u deteriorazzjoni regjonali tal-miżuri ta’ kontroll, il-Komunità, f’kooperazzjoni mill-qrib mal-EUFMD u bl-użu tat-Trust Fund 911100/MTF/INT/003/EEC, appoġġjat kampanji ta’ tilqim ta’ emerġenza fit-Turkija fl-1998 u fit-Transkawkażja fl-1999 u fl-2000.
(7) Minn mindu ġie stabbilit, it-Trust Fund 911100/MTF/INT/003/EEC tħaddem fuq bażi ta’ każ b’każ bi qbil bejn il-Kummissjoni u l-EUFMD permezz ta’ Skambji ta’ Ittri ta’ ftehim għal miżuri proposti mill-EUFMD.
(8) Nhar il-25 ta’ Frar 2000 laqgħa ta’ grupp ta’ esperti fil-kwartieri ġenerali tal-FAO eżaminat il-proċeduri sabiex jitħaddem it-Trust Fund 911100/MTF/INT/003/EEC fir-rigward tal-ispejjeż imġarrba minħabba l-implimentazzjoni tal-programmi ta’ kontroll tal-FMD miftehma f’pajjiżi membri tal-EUFMD jew pajjiżi ġirien.
(9) Wara evalwazzjoni, il-grupp ta’ esperti mill-Kummissjoni u l-FAO sabu r-regoli u l-proċeduri tal-FAO għat-tħaddim ta’ fondi bħal dawn ekwivalenti għal dawk applikabbli fl-istituzzjonijiet tal-Komunità.
(10) Il-grupp ta’ esperti irrakkomanda reviżjoni tar-regoli u proċeduri għat-tħaddim tat-Trust Fund 911100/MTF/INT/003/EEC biex jiġi stabbilit ftehim formalizzat dwar it-tħaddim ta’ dak it-Trust Fund. Ir-regoli għandhom isegwu l-eżempju tal-programm ta’ koperazzjoni dwar is-sigurtà tal-ikel u l-ftehim tal-implimentazzjoni tiegħu konkluż bejn il-Komunità u l-FAO fl-2000, li huwa kkunsidrat bħala l-punt tat-tluq għal metodu aktar programmatiku u proċedura formalizzata f’din il-koperazzjoni tradizzjonali bejn il-Komunità u l-FAO.
(11) Għalhekk jidher li jkun xieraq li tiġi stabbilita l-kontribuzzjoni tal-Komunità għat-Trust Fund 911100/MTF/INT/003/EEC f’livell massimu ta’ 1,8 milljun EUR għal perjodu ta’ erba’ snin. Il-baġit tat-Trust Fund għall-2001 għandu jkun magħmul mill-bilanċ tal-fondi tiegħu fit-30 ta’ Settembru 2000 u l-kontribuzzjoni tal-Komunità biex iġib l-ammont għal 1 miljun USD. Sussegwentement l-infieq għandu jiġi rifuż bi trasferimenti ta’ kull sena.
(12) Il-miżuri li għalihom hemm provdut f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. Il-bilanċ tat-Trust Fund 911100/MTF/INT/003/EEC (TFEU 970089129) fit-30 ta’ Settembru 2000 għandu jkun ta’ USD 226404 kif stabbilit fir-rapport finali tal-ħamsa u sittin sessjoni tal-Kumitat Eżekuttiv tal-Kummissjoni Ewropea għall-Kontroll tal-Marda tal-Isien u d-Dwiefer (EUFMD).
2. Sa mill-1 ta’ Jannar 2001 l-obbligu finanzjarju tal-Komunità lejn il-fond imsemmi fil-paragrafu 1 għandu jkun iffissat f’massimu ta’ EUR 1800000 għal perjodu ta’ erba’ snin.
3. L-ewwel pagament tal-ammont imsemmi fil-paragrafu 2 għas-sena 2001 għandu jkun magħmul minn:
(a) il-bilanċ imsemmi fil-paragrafu 1, u
(b) kontribuzzjoni tal-Komunità tal-ammont meħtieġ biex itella’ t-total għal USD 1,000,000.
4. L-infieq imġarrab mit-Trust Fund fis-snin 2001, 2002, 2003 u 2004 għandu jiġi rifuż b’kontribuzzjoni tal-Komunità pagabbli fl-2002, 2003, 2004 u 2005 rispettivament. Madankollu, dawn it-trasferimenti għandhom ikunu soġġetti għall-eżistenza ta’ fondi disponibbli fil-baġit tal-Kummissjoni.
5. Il-kontribuzzjoni ta’ kull sena tal-Komunità msemmija fil-paragrafu 4 għandha tkun ibbażata fuq ir-rapport finanzjarju maħruġ mill-EUFMD jew lis-sessjoni annwali tal-Kumitat Eżekuttiv jew lis-sessjoni ġenerali biannwali tal-EUFMD, appoġġjata b’dokumentazzjoni ddettaljata skond ir-regoli tal-Organizzazzjoni tal-Ikel u l-Biedja (FAO).
Artikolu 2
1. Għandu jiġi konkluż ftehim ta’ implimentazzjoni dwar l-użu u t-tħaddim tat-Trust Fund 911100/MTF/INT/003/EEC (TFEU 970089129) bejn il-Kummissjoni Ewropea u l-Organizzazzjoni tal-Ikel u l-Biedja tal-Ġnus Magħquda għall-perjodu ta’ erba’ snin, li jibda mill-1 ta’ Jannar 2001.
2. It-Trust Fund imsemmi f’Artikolu 1 għandu jitħaddem bi qbil bejn il-Kummissjoni u l- EUFMD skond il-ftehim ta’ implimentazzjoni msemmi fil-paragrafu 1 ta’ dan l-Artikolu.
3. Id-Direttur-Ġenerali għas-Saħħa u l-Protezzjoni tal-Konsumatur għandu jkun awtorizzat jiffirma l-ftehim ta’ implimentazzjoni msemmi fil-paragrafu 1 f’isem il-Kummissjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmula Brussel, 30 ta’ Marzu 2001.